Camara Laye
Camara Laye var en fransksproget forfatter fra Guinea i Vestafrika.
Efter studier i Conakry videreuddannede Laye sig i Paris, hvor han påbegyndte sin selvbiografiske roman, L'Enfant noir (1953, dansk titel En af Afrikas sønner, 1968), som blev en bestseller. Allerede året efter udsendte han Le Regard du roi om en hvid mands søgen efter det egentlige Afrika.
Laye levede resten af sit liv som forfatter i Vestafrika, men måtte drage i eksil fra Guinea til Senegal i 1965 i forbindelse med udgivelsen af Dramouss (1966), der var en fortsættelse af hans første roman og stærkt kritisk mod Guineas diktator, Sékou Touré.
I Senegal underviste han på universitetet og udsendte sit sidste værk, Le Maître de la parole, i 1978. Denne episke fortælling lægger sig tæt op ad grioters fremstilling af Mali-rigets storhed og fald i 1200-t.
Layes fortællinger er blandt klassikerne i afrikansk litteratur.